Moord by sjebien: 'Drankwet moet gewysig word' | Netwerk24
Deur Warda Meyer 24 Januarie 2020 11:35
Die misbruik van alkohol in onwettige sjebiens, wat tot laat in die nag oopbly, dra by tot geweldsmisdaad en alkohol-wetgewing moet so gou moontlik gewysig word.
Dit was die reaksie van Albert Fritz, Wes-Kaapse LUR vir gemeenskapsveiligheid, nadat vier mans Woensdagaand in 'n sjebien in Khayelitsha doodgeskiet is.
Die vier slagoffers het in die sjebien gekuier toe ses onbekende mans ingestorm en op hulle losgebrand het. Die slagoffers was almal tussen die ouderdom van 24 en 34 jaar oud.
Albert Fritz, Wes-Kaapse LUR vir gemeenskapsveiligheid. Foto: Peter Abrahams
Fritz het 'n beroep op die polisie gedoen om hul ondersoek so vinnig moontlik af te handel en die verdagtes in hegtenis te neem.
"As deel van die Wes-Kaapse veiligheidsplan moet my departement help om die alkoholwetgewing, veral met betrekking tot die Wes-Kaapse Drankwet, te wysig. Dit is noodsaaklik dat hierdie wysigings bydra tot die vermindering van die skade wat alkohol in ons gemeenskappe veroorsaak."
Fritz sê in 'n studie, wat in 2012 deur die departement van gesondheid gepubliseer is, word daar klem gelê daarop dat die voorkoms van alkoholmisbruik verband hou met die maklike toegang tot alkohol en dat dit betreklik goedkoop is.
"In ons meestal minderbevoorregte gemeenskappe sien ons 'n toenemende getal onwettige sjebiens wat tot laat in die nag oop is en sonder die nodige veiligheidsmaatreëls bedryf word. Dit kan nie langer toegelaat word nie," sê Fritz.